FI Euroopan unionin virallinen lehti C 126/14

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 126/07)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”SALAME CREMONA”

EY N:o: IT/00265/27.12.2002

SAN ( ) SMM (X)

Tämä yhteenveto on laadittu ainoastaan tiedotustarkoituksiin. Erityisesti asionomaisen SMM:n tuottajia ja muita asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre n. 20 — 00187 ROMA Puhelin (06) 481 99 68 Faksi (06) 42 01 31 26 S-posti: qualita@politicheagricole.it

2. Hakijaryhmittymä:

2.1 Nimi: Consorzio tutela del Salame Cremona 2.2 Osoite Piazza Zelioli Lanzini, 1 — 26100 CREMONA Puh/faksi 0372/598 251 2.3 Kokoonpano: tuottaja/jalostaja (X) muu ( )

3. Tuotelaji:

Luokka 1.2 — Lihajalosteet

4. Eritelmä:

(yhteenveto 4 artiklan 2 kohdan edellytyksistä)

4.1 Tuotteen nimi: ”Salame Cremona”

4.2 Tuotteen kuvaus: Salame Cremona on kuivattu ja kypsytetty raakamakkaratuote, jolla kuluttajille tarjottaessa on seuraavat ominaisuudet:

Fyysiset ja rakenteelliset ominaisuudet

Paino kypsytyksen lopussa vähintään 500 gr

Läpimitta valmistushetkellä vähintään 65 mm

Pituus valmistushetkellä vähintään 150 mm

Kemialliset ja kemiallis-fysikaaliset ominaisuudet

Mikrobiologiset ominaisuudet

Mesofiilinen mikrobipitoisuus: > 1 × 107 pmy/g, pääasiassa maitohappobakteereja ja mikrokokkisukuisia bakteereja.

Aistinvaraiset ominaisuudet

Ulkonäkö: lieriömäinen, pinnaltaan epätasainen

Rakenne: tuotteen tulee olla kiinteä ja pehmeä

Leikkauspinnan ulkonäkö: Viipale on kiinteä ja homogeeninen, ja sille on tyypillistä, että lihaskudos ja rasvakudos eivät eroa selvärajaisesti toisistaan (ne näyttävät sekoittuneilta). Selkeitä kalvojänteen osia ei näy.

Väri: tummanpunainen

Haju: mausteinen ominaistuoksu

4.3 Maantieteellinen alue: Salame Cremonan valmistusalueeseen kuuluvat seuraavat alueet: Lombardia, Emilia-Romagna, Piemonte ja Veneto.

4.4 Alkuperätodisteet: Tärkeimmät historialliset asiakirjat, jotka vahvistavat selvästi ja täsmällisesti tuotteen alkuperän ja sen yhteyden maantieteelliseen alueeseen, ovat peräisin vuodelta 1231; niitä säilytetään Cremonan valtionarkistossa, ja niiden mukaan Cremonan alueen ja ympäröivien kaupunkivaltioiden välillä on käyty kauppaa sioilla ja lihajalosteilla. Litterarum- ja Fragmentorum-kokoelmista löytyy renessanssiajalta peräisin olevia asiakirjoja, joista käy kiistatta ilmi salamin olemassaolo ja ennen muuta tuotteen merkittävä asema eritelmän mukaisella tuotantoalueella. Luetteloista, jotka laadittiin piispa Cesare Specianon (1599–1606) alueen nunnaluostareihin suuntautuneen vierailun yhteydessä, käy ilmi, että arkena ”niinä päivinä, kun syödään rasvaista ruokaa”, jaettiin myös annos salamia.

Vielä nykyäänkin Salame Cremona on voimakkaasti esillä Lombardian ja Po-joen laakson tärkeimmillä elintarvikemessuilla. Sosiaalis-taloudelliset viittaukset osoittavat, että sianlihan jalostukseen erikoistuneita tuottajia on paljon, ja tuotanto Po-joen laaksossa lisääntyi alan integroiduttua täysin maito- ja maitotuotealan sekä viljan (etenkin maissin) viljelyn kanssa.

4.5 Valmistusmenetelma: Tuotantomenetelmä on lyhyesti esitettynä seuraavanlainen: SMM-tuotteen valmistukseen käytettävän raaka-aineen oin oltava peräisin sioista, jotka ovat syntyneet, kasvaneet ja jotka on teurastettu seuraavilla alueilla: Friuli-Venezia Giulia, Veneto, Lombardia, Piemonte, Emilia Romagna, Umbria, Toscana, Marche, Abruzzo, Lazio ja Molise. Sallittuja sikarotuja ovat Italian kantakirjaan merkityt perinteiset italialaiset Large White ja Landrace tai edellä tarkoitettujen rotujen karjujen jälkeläiset, Italian kantakirjaan merkittyyn Duroc Italiana -rotuun kuuluvien karjujen jälkeläiset, muihin rotuihin kuuluvien karjujen tai hybridikarjujen jälkeläiset, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Siat teurastetaan 9—15 kuukauden iässä. Teurastettavaksi toimitetun yksittäisen sian painon on oltava 144—176 kilogrammaa.

Makkaramassaan päätyvä sianliha saadaan ruhon lihaksistosta ja poikkijuovaisesta tai rasvaisesta lihaskudoksesta.

Valmistusaineet: suola, mausteet, pippuria graaneina tai karkeaksi rouhittuna, hakattu ja taikinaan sekoitettu valkosipuli.

Mahdolliset muut ainesosat: poreilematon valko- tai punaviini, sokeri ja/tai rypälesokeri ja/tai fruktoosi ja/tai laktoosi, käymisen käynnistämiseen tarkoitetut tuotteet, natriumnitraatti ja/tai kaliumnitraatti, askorbiinihappo ja sen suolat.

Mekaanisesti luista erotettua lihaa ei saa käyttää.

Valmistus: Lihas- ja rasvakudoksesta irrotetaan suurikokoiset sidekudokset ja pehmeät rasvakudokset, imukudokset ja suuret hermosäikeet. Liha jauhetaan lihamyllyllä, jonka reikien läpimitta on 6 mm. Jauhettava lihan lämpötilan täytyy olla yli 0 °C. Liha suolataan jauhamisen aikana, ja jauhettuun lihamassaan lisätään muut aineet ja mausteet. Lihamassaa sekoitetaan pitkään tyhjölaitteilla tai normaalipaineessa toimivilla laitteilla. Salame Cremona syötetään sian, naudan, hevosen tai lampaan luonnonsuoleen, jonka alkuperäisen läpimitan on oltava vähintään 65 mm. Makkarat sidotaan narulla joko käsin tai koneellisesti. Tuotteen varastoiminen kylmiössä sallitaan enintään yhden päivän ajan 2–10 °C lämpötilassa. Kuivaus tapahtuu lämpimässä (lämpötila on 15—25 °C).

Tuote on kypsytettävä tiloissa, joissa on riittävä ilmanvaihto ja joiden lämpötila on 11°—16 °C, ja kypsytysajan on oltava vähintään 5 viikkoa. Kypsytysaika vaihtelee kuorena käytetyn suolen alkuperäisen läpimitan mukaan.

SMM-tuote voidaan tarjota kuluttajille yksittäisinä paloina joko vakuumipakkaukseen tai suojakaasuun pakattuna, kokonaisena tai viipaleina.

Henkilöiden, jotka aikovat harjoittaa SMM ”Salame Cremona” tuotantoa, on sitouduttava ehdottomasti noudattamaan EU:lle toimitetun eritelmän määräyksiä.

Tuotannon, pakkaamisen ja paloittelun on tapahduttava eritelmän kohdassa 7 mainitun valvontaelimen valvonnassa ja ainoastaan eritelmän kohdassa 3 mainitulla tuotantoalueella, jotta voidaan varmistaa valvonta ja jäljitettävyys sekä tuotteen laatuominaisuuksien muuttumattomuus.

4.6 Yhteys maantieteelliseen alkuperään: Salamintuotanto on kiinteästi sidoksissa paikalliseen sikatalouteen, jota on harjoitettu roomalaisajalta lähtien. Salame Cremonalla on ympäristöönsä vahva ja vakiintunut yhteys, joka perustuu aseman vakiinnuttamiseen ensin Cremonan alueella ja sitten Po-joen laaksossa sekä myöhemmin maidonjalostuksen ja maissinviljelyn kanssa sidoksissa olevaan sikojen kasvatukseen.

Kokonaisvaltainen ja tuottoisa synergia lypsylehmien ja sikojen kasvatuksen sekä viljan viljelyn välillä on jo pitkän aikaa muodostanut sumuisessa ja vähätuulisessa ilmastossa ainutlaatuisen symbioosin, jonka ansiosta kuivatuista tuotteista, kuten salameista, kypsyy erikoislaatuisen pehmeitä, täyteläisiä ja voimakasaromisia. Salame Cremonan tuotantoalueella, jonka maaperälle ovat ominaisia tulvavesien kuljettamat kerrostumat, on vuosisatojen ajan kasvatettu sikoja, ensin perhetiloilla ja sittemmin yhä laajemmassa mittakaavassa. Kaikilla kyseisen tuotteen valmistusalueilla vallitsevat sumuiset, kosteat ja vähätuuliset sääolosuhteet, joiden ansiosta Salame Cremonan kaltaiset tuotteet voivat kypsyä ihanteellisissa oloissa. Tuotantoalueen maisema Po-joen laaksossa on erittäin yhtenäinen: tasankoa halkoo jokien ja kanavien verkosto, ja kasvillisuus muodostuu erityisesti niityistä ja maissiviljelmistä.

Kaikkialla tuotantoalueella vallitsee ilmasto, jolle ovat ominaisia suhteellisen ankarat, erittäin kosteat ja sumuiset syksyt ja talvet, lauhkeat sateiset keväät ja suhteellisen kuumat kesät, joiden aikana esiintyy usein melko voimakkaitakin sadekuuroja. Sikoja on aina kasvatettu Po-joen ja sen lähiympäristön laaksoissa, ja eläin käyttää ihanteellisella tavalla ravinnokseen alueella saatavissa olevaa maissia ja maidonjalostuksen jätetuotteita.

Tuotantoalue on aina ollut ihanteellinen niin raaka-aineiden (maissi, hera) saatavuuden kuin sianlihan ja erityisesti Salame Cremonan jalostuksen ja säilyttämisenkin suhteen, koska sen erittäin kostea ja vähätuulinen ilmasto varmistavat tuotteen korkealaatuiset ominaisuudet.

Salame Cremona ei olisi kuitenkaan voinut saavuttaa näitä laatuominaisuuksia ilman inhimillistä tekijää, tuotantoalueen ihmisiä, jotka aikoinaan kehittivät salamin kerrassaan ainutlaatuiset valmistus- ja kypsytystekniikat.

Vielä nykyäänkin Salame Cremona tuotetaan täysin perinteen mukaisin menetelmin, jotka sopivat hyvin yhteen valmistusprosessiin mukaan otettujen uusien tekniikoiden kanssa.

Ilmastolliset ympäristötekijät ja inhimillinen tekijä, jota edustaa Salame Cremonaa valmistavien työntekijöiden huomattava tekninen osaaminen, ovat siis yhä nykyäänkin perustavia ja korvaamattomia elementtejä, jotka takaavat tuotteen ainutlaatuisuuden ja maineen.

Salame Cremona onkin ollut ja on yhä erittäin tunnettu ja maineikas tuote, mistä kertoo sen perinteinen esilläolo Po-joen laakson elintarvikemessuilla sekä tärkeimmillä markkinoilla kotimaassa ja ulkomailla.

Maineesta kertoo myös ”Salame Cremona” sisällyttäminen italialaista alkuperää olevien tärkeimpien elintarvikkeiden luetteloihin, jotka on liitetty Italian ja muiden Euroopan maiden (Saksa, Ranska, Itävalta, Espanja) välillä vuosina 1950–1970 tehtyihin maantieteellisten alkuperänimitysten suojelua koskeviin kahdenvälisiin sopimuksiin.

4.7 Valvontaelin:

Nimi: Istituto Parma Qualità — I.P.Q. Osoite: Via Roma, 82/c — 43013 LANGHIRANO (PR)

4.8 Merkintä: Etikettiin on merkittävä selkein ja lähtemättömin, kaikkea muuta tekstiä suuremmin kirjaimin nimitys ”Salame Cremona” ja ”Indicazione Geografica Protetta” ja/tai lyhenne ”IGP”. Tämä teksti on käännettävä sen alueen kielelle, jonka markkinoille tuote on tarkoitettu.

Mitään luokitteluja, joita ei nimenomaisesti mainita tässä eritelmässä, ei saa lisätä.

Etiketissä voidaan kuitenkin viitata nimiin tai toiminimiin tai yksityisiin tuotemerkkeihin, kunhan merkinnät eivät ole luonteeltaan mainostavia tai asiakasta harhaanjohtavia.

Etiketissä on lisäksi oltava komission asetuksen (EY) N:o 1276/98 1 artiklan mukainen yhteisön tunnus.

4.9 Kansalliset vaatimukset: —

(1) Euroopan komissio — Maatalouden pääosasto — Maataloustuotteiden laatupolitiikka — B-1049 Bryssel